Societatea de Transport Bucureşti organizează licitaţie pentru achiziţionarea de carduri contactless reîncărcabile şi de unică folosinţă, la o valoare totală estimată de 4.312.590 lei.



Conform unei informări transmise, miercuri, de Biroul de presă al Primăriei Capitalei, cardurile vor fi comercializate prin cele 226 centre de vânzare ale STB, fiind compatibile cu sistemul automat de taxare implementat în prezent.



"Cantitatea estimată a avut în vedere cererea medie de carduri din anii anteriori, precum şi implementarea proiectului privind acordarea de carduri electronice pensionarilor cu domiciliul stabil în Municipiul Bucureşti. Precizăm că necesarul estimat este luat în considerare în vederea desfăşurării optime a activităţilor Societăţii de Transport Bucureşti STB SA pentru o perioadă de doi ani", se precizează în comunicat.



STB a anunţat pe SICAP, pe 21 martie, această licitaţie. Este vorba despre trei loturi: carduri CFC-R, între 843.600 - 1.135.600 bucăţi, la o valoare estimată de 2.248.990 lei; carduri CFC-UF, între 1.857.000 - 2.690.000 bucăţi, la o valoare estimată de 1.721.600 lei; carduri inscripţionabile termic, între 330.000 - 570.000 bucăţi, la o valoare estimată de 342.000 lei.



Criteriul de atribuire este preţul cel mai scăzut. Termen limită pentru primirea ofertelor sau a cererilor de participare - 23 aprilie. AGERPRES/(AS - autor: Irinela Vişan, editor: Claudia Stănescu, editor online: Gabriela Badea)